Document ID: 32009D0761

KOMISIJAS LĒMUMS
(2009. gada 15. oktobris),
ar ko groza Lēmumu 2003/467/EK attiecībā uz Skotijas pasludināšanu par oficiāli brīvu no govju tuberkulozes
(izziņots ar dokumenta numuru C(2009) 7790)
(Dokuments attiecas uz EEZ)
(2009/761/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1964. gada 26. jūnija Direktīvu 64/432/EEK par dzīvnieku veselības problēmām, kas ietekmē liellopu un cūku tirdzniecību Kopienā (1), un jo īpaši tās A pielikuma I daļas 4. punktu,
tā kā:
(1)
Direktīvā 64/432/EEK ir noteikts, ka attiecībā uz liellopu ganāmpulkiem dalībvalsti vai dalībvalsts daļu var atzīt par oficiāli brīvu no govju tuberkulozes, ja ir ievēroti minētajā direktīvā paredzētie konkrētie nosacījumi.
(2)
Saraksti ar dalībvalstīm un to reģioniem, kuri pasludināti par brīviem no govju tuberkulozes, ir iekļauti Komisijas 2003. gada 23. jūnija Lēmumā 2003/467/EK, ar ko nosaka no tuberkulozes, brucelozes un govju enzootiskās leikozes oficiāli brīvu statusu dažām dalībvalstīm un dalībvalstu reģioniem attiecībā uz liellopu ganāmpulkiem (2).
(3)
Apvienotā Karaliste attiecībā uz visu Skotijas teritoriju iesniedza Komisijai dokumentus, kas pierāda atbilstību attiecīgiem Direktīvā 64/432/EEK paredzētiem nosacījumiem, lai šo Apvienotās Karalistes reģionu varētu atzīt par oficiāli brīvu no govju tuberkulozes.
(4)
Pēc Apvienotās Karalistes iesniegto dokumentu novērtēšanas visa Skotijas teritorija jāatzīst par Apvienotās Karalistes reģionu, kurš ir oficiāli brīvs no govju tuberkulozes.
(5)
Tādēļ attiecīgi jāgroza Lēmums 2003/467/EK.
(6)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmuma 2003/467/EK I pielikumu groza saskaņā ar šā lēmuma pielikumu.
2. pants
Šis lēmums ir adresēts dalībvalstīm.
Briselē, 2009. gada 15. oktobrī

Labels: 0
18
6